khistorydata/jeongjo-sjw-relations huggingface dataset:
정조 6년 · 강
吏曹判書李性源疏陳病狀乞遞。賜批。
정조 6년 · 목
批以。聞卿病狀實難强赴。目下本曹俱空。亦甚可悶。卿之本職。今姑許遞。
정조 6년 · 강
召見檢校直提學鄭民始。承旨金宇鎭于誠正閣。
정조 6년 · 목
予曰。昨日政望。應敎只以二望擬入。抑有前例而然乎。 宇鎭曰。甲午前。果有此例云矣。予曰。今日政。玉堂皆以在京無故人差出事分付。予曰。昨見畿伯狀啓。則煥九到水原府。咆喝官吏。潛傳衣橐。夤緣院僕。暗通書札。寧有如許事也。民始曰。莫重獄囚。初無羅卒之押去。反有書札之傳通。此實由隄防之不嚴矣。予曰。羅卒亦不可不嚴治矣。
정조 6년 · 강
以沈念祖爲吏曹參議。李秉模爲兵曹參判。 幷前望也。
정조 6년 · 강
重推判尹蔡濟恭。
정조 6년 · 목
敎曰。昨日除命。不但爲官擇人。予意必欲晉用。而違牌不出肅。事體分義。寧容如許。兼判尹蔡濟恭。從重推考。更卽牌招察任。
정조 6년 · 강
有政。吏曹判書金華鎭。參議沈念祖進。
정조 6년 · 목
敎曰。在外臺諫許遞。今日政差出。○以洪良浩爲大司憲。李秉模爲大司諫。 金樂洙權抨爲掌令。 李百亨李羽晋爲持平。 鄭元始爲工曹參判。權導爲知義禁。沈㶊之爲同義禁。李性源爲同成均。 李宗燮爲應敎。李在協爲吏曹參判。鄭志儉爲副提學。○因判義禁望筒。敎曰。年前大臣之兩遭建白。皆未免捨此取他。久次之積屈。聞是通朝公議云。而且今判金吾望。刑判外無無故人。宜有陞遷之擧。 禮曹判書鄭尙淳。此窠陞秩。○以鄭尙淳爲判義禁。
정조 6년 · 강
遞副提學鄭志儉。
정조 6년 · 목
因志儉違牌。敎以。聞有實病。曾已受由。本職勢難强迫。以許遞傳旨捧入。
정조 6년 · 강
命戶曹判書金鍾秀斯速上來。
정조 6년 · 목
敎曰。 度支非不知爲劇任。而與吏兵判稍異。況重臣所居地。不滿一舍之頃。足可時往時來。總莅曺務。向來遭罷之人言。無非構捏。則到今事往之後。又以何事逡巡不膺命乎。行戶曹判書金鍾秀推考。使之斯速上來。○敎曰。所住非百里之地。特諭與例召且間。則朝者下敎後。今已夜深。尙無動靖。事體所在。誠極未安。設有情勢。分義亦豈可抛却一邊乎。不料重臣之冒昧至此。行戶曹判書金鍾秀去來。斯速知入。
정조 6년 · 강
命判尹蔡濟恭牌招察任。
정조 6년 · 목
因濟恭違牌。敎以。向來事昭晣云云。猶是例語。使重臣自暴而自明。必無加此。在重臣毫無更引之義。則兩日三違。無意出肅。揆以道理。寧容如是。更卽牌招察任。且有面諭事。仍令入侍。
정조 6년 · 강
許施海伯舊還減捧代捧之請。
정조 6년 · 목
備邊司啓言。黃海監司黃昇源狀啓。有草記稟處之命矣。卽見其狀本。則以爲前後所不災二千七百結。較之於各邑災總。則其所不足。爲五百四十三結七十三負七束。今方發關。更加査櫛。若有元數之見削。追後登聞計料。舊還則尤甚邑二千九百五石。通融移徵於稍實之次。其勢誠難。都數四千石中。只稍實之次當捧條一千九百五石。減數捧上。租還則代捧今數。不足以慰災民之望。尤甚邑三分二。之次邑折半。稍實邑三分一。依前狀請施行事。請令廟堂稟旨分付矣。道臣旣以發關査櫛爲言。待其登聞。更爲稟處。舊還。所謂稍實之次當捧數交。未知何所指的。而關東湖南。旣已許減。今此所請。適當二千石之數。依所請減捧事分付。代捧分數。終涉太過。且是他道所無之例。以尤甚邑折半。之次邑三分一。稍實邑四分一。準折代捧事請分付。允之。
정조 6년 · 강
許施畿伯新舊災加劃之請。
정조 6년 · 목
備局啓言。 京畿監司李亨逵狀啓。有草記稟處之命矣。卽見其狀本。則以爲道內新舊災頉都數。爲一萬三千七百八結四十九負七束。而較諸他部所劃七千三百結。則其所不足。爲六千四百八結四十九負七束。特爲參量加劃事。請令廟堂稟旨分付矣。今年畿內歉荒。挽近所無。元劃災七千三百結外。六千四百八結四十九負七束。依狀請加劃。使之均一分俵事。請分付。敎以。今年畿農失稔。挽近所無。推此劃災之擧。實係民隱之大者。無於古之例。尙可創行。況聞有一二已例。本道所請災結。依回啓。通計元劃。準一萬三千餘結零。特爲許施。名以損上。澤未及下。然一負一束。有白徵之處。不察之監司。姑捨是。該邑守令。隨現另施懲一之政。各別嚴飭之意。今日內措辭行會可也。
정조 6년 · 강
吏曹判書金華鎭疏辭新除天官之任。賜批。
정조 6년 · 목
批以。卿其勿辭。卽速開政。
정조 6년 · 강
大司憲沈㶊之。 掌令李延伋。 持平尹履相權裕聯箚請寢煥程等散配之命。仍請趙文彥竄配。賜批。
정조 6년 · 목
聯箚略曰。伏見傳敎下者。因洪忠道道臣狀聞。有煥程美圭等姑先散配之命。臣等聚首愕胎。繼之憂歎也。渠以德賊之子若孫。凶肚逆腸。彰露無餘。而一經按竅。止於散配。臣等竊恐亂逆終不懲畏。伏願亟寢散配之命。至若今番趙靖世之子文彥之擊鼓訟冤。尤是一大變怪。靖世本以逆能賊禧之所指目。而倖逭黨與之誅。輿論沸鬱。今其父子不知畏縮。敢以稱冤之說上徹。其爲憤惋極矣。前參奉趙文彥。請施以竄配之典。批以。首陳事。業諭筵中。趙文彥事。非卿等之言。安知事狀之如許。所請依施。
정조 6년 · 강
命政院下隸朴文柱。待用杖嚴治。
정조 6년 · 목
敎曰。 政院下隸。令攸司科治。○刑曹啓言。政院下隸朴文柱原情。惶恐遲晩。請考律科罪。敎以。沈念祖之放恣。固料其甚於牌使令。而使令亦馬敢隨渠遲滯。該隸待用杖時嚴治次保放。
정조 6년 · 강
命加減益氣湯停止。加減六君子湯自今日煎入。榻敎也。
정조 6년 · 강
遞承旨林錫喆。以李世奭代之。
정조 6년 · 목
錫喆不爲仕進。敎以。許遞。前望單子入之。
정조 6년 · 목
以朴聖泰爲司諫。 洪文泳爲副應敎。尹塾爲戶曹參判。沈㶊之爲兵曹參判。 洪秀輔爲左尹。徐鼎修爲大司成。○敎曰。儲窠諸闕。今日政移遷窠。皆令差出。○以李喆模爲校理。金履基爲綾州牧使。吳在文爲沃川郡守。韓光國爲舒川郡守。 曺潤根爲海美縣監。洪益烈爲新昌縣監。任希厚爲木川縣監。徐邁修爲唐津縣監。金履珪爲稷山縣監。韓德厚爲結城縣監。
정조 6년 · 강
命判尹蔡濟恭更卽牌招。 戶曹判書金鍾秀緘辭重推。
정조 6년 · 목
敎曰。連日出牌。以違爲事。分義之隳壞姑捨是。予於重臣。積費心慮。振拔至今。在重臣叩謝之義。能無一登筵席之心乎。於敵以下。尙云爲知已者死。況在君臣之際乎。重臣聞此敎。一味退讓。則是非所期於重臣者。兼判尹蔡濟恭更卽牌招。斯速來待。○敎曰。戶判去來。尙不知入。此亦紀綱所在。該房承旨推考。雖以重臣言之。除命之下歷累日。迄無一言。大關分義。至於沈念祖之落點前望。予意豈得已。蓋出於慰重臣不安之心。開重臣進身之路。則予之所以處重臣。何乃太勤。而重臣之所以待予。何其太忽乎。行戶曹判書金鍾秀。緘辭從重推考。緘問有命。義不當在家。答通上來與否。斯速知入。
정조 6년 · 강
以權欕爲掌令。 李壽咸爲持平。前望也。
정조 6년 · 강
命沃川郡守結城縣監明日辭朝。
정조 6년 · 목
敎曰。湖農無異畿農。此時邑宰拔例差遣然後。庶責來效。 洪忠道貶罷守令。皆是尤甚邑倅。今日政。勿拘常格。各別擇擬。與新除授沃川郡守結城縣監。皆令明日辭朝。
정조 6년 · 강
命戶曹判書金鍾秀緘推公事出給。
정조 6년 · 목
司憲府啓言。 戶曹判書金鍾秀。依傳敎緘辭重推。罪杖一百收贖。係是一品。請上裁。敎以。重臣尙在䵝昧之科。朝家洞言委折可乎。予在春邸。重臣釋褐入春坊。出入胄筵。一再與語。始識重臣規模之好名義尙氣節。予果輸心而待之。及至丙申以後。周歲中超遷至大司馬。予非私好於重臣。意謂奬發此等人。或爲扶植之一端故也。重臣之藉乎事予。亦不外乎報效二字。在朝有謇諤之風。處藉無阿好之處。至于再昨春抗創之樹立。而重臣之本末畢現矣。豈非所謂不易得之人乎。然而向來風波忽地惹出。吹覓之不足。乃反構誣之。構誣之不足。必欲戕害。滿紙叫嚷。無非外題之外題。是何異於責瞽丹靑。重臣聞此。必不滿一哂。噫。重臣果有何許罪犯。何等排布。當凶賊之出也。請鞫者重臣也。按獄者重臣也。予於重臣。徒見其嚴於持論。未知其忽於聲討。古人所謂莫赤非狐之誚。政爲言者準備語也。予雖昧之。然猶恥爲昏辟。豈肯爲言者所簸揚也。以是近於辭疏之批。促召之敎。輒事斷斷。一味敦迫。予意蓋欲保全終始之恩遇。又如今番新命。尤出熟量。在重臣道理。他不暇顧。登時出肅。乃所以明其本心。白其眞情。馹召之下。無意出脚。發鍼之後。又復偃處。誰謂重臣之好名義尙氣節也。予爲重臣。不勝嘅咄。君臣之間。莫嚴者分義。重臣今日之去就。能無壞大防之嫌乎。如不造闕外呈答通。則雖日呈百供。決無判下之理。以此意自本府嚴飭。此公事出給。更發緘。漏已四鼓。稍俟城門開。星火知委。
정조 6년 · 강
掌令金樂洙避嫌乞遞。賜批許之。
정조 6년 · 목
樂洙於本府。曾經執義也。
정조 6년 · 강
判尹蔡濟恭上疏自引乞遞。賜批。
정조 6년 · 목
疏略曰。臣之身不伏椹質。臣之宗不至湛滅者。我聖上不忍見無罪而就死也。念臣生而爲無故之氓。死而爲無故之鬼。則志願足矣。聖上拂試之恩。久而彌渥。 京兆特除之命忽降。顧臣感恩之淚。當作幾行。乃欲承命飛赴。百拜叩謝於楓陛之側。以洩寤寐輪結之懷。而反復恩惟。惟有死而已。終不得承膺。席稿私次。乞削臣職。俾得生老死於太平之世。千萬血祝。批以。始今有除命。留俟波浪之快息也。往事復何云云。予則早已照燭。卿其勿辭。斯速行公。
정조 6년 · 강
禮曹判書鄭尙淳疏辭新資。賜例批。
정조 6년 · 강
吏曹參判李在協疏辭新除亞銓之任。賜例批。
정조 6년 · 강
命舒川郡守各別擇差。
정조 6년 · 목
敎曰。俄因總廳草記。 舒川郡守。旣令仍任前職。今日政。各別擇差。使之待下批。當日辭朝。
정조 6년 · 목
敎曰。旣下備忘記。部官中資淺人。幷令該曹今日政。各別擇人此後抄戶之政。專係京兆。京兆長皆旣承批。兼判尹蔡濟恭。更卽牌招察任。次對明日來會。封裹次對後爲之。御覽又其後爲之。殿座處所。以㴠仁亭爲之。
정조 6년 · 강
命戶曹判書金鍾秀供辭勿施。卽令牌招。
정조 6년 · 목
司憲府啓言。戶曹判書金鍾秀緘辭推考事原情。請上裁。敎以。昨於衣下三鼓之後。始見重臣對辭。呼燭判下。重臣承此判付。義當怵畏承膺。乃以不出二字。殆作株守。迷不知悟。未知重臣意思。有甚別般商度而然。否則昭晣旣如彼。敦迫又如此。而一日二日。違傲爲事。予則以爲大關臣分。在前朝臣之如重臣遭羅者何限。而終身自劃。失死不立朝。予誠未之聞馬。此供辭勿施。有面諭事。卽令政院牌招入侍。又敎曰。昨衣旣已徹宵。今衣又將徹宵乎。予方坐而待之。戶判牌去來。勿爲呼望。
정조 6년 · 강
召見戶曹判書金鍾秀于誠正閣。
정조 6년 · 목
予曰。今玆見卿。深用欣華。第向來事。便閱滄桑。言念世道。尙切驚怪矣。鍾秀曰。復登文陛。獲膽耿光。今雖退塡丘壑。無所恨矣。予曰。卿之遭事時老親情境。想必難言。而今復官爵如舊。庶可慰懷矣。鍾秀曰。生死骨肉。罔非天恩。無以仰答矣。予曰。本事有無。人言過否。姑捨勿論若以他人言之。雖或謂出於勤政之科。而今此沈念祖之如是擠擊。誠是意外。是故予於向日筵中。已有昭晣無餘矣。 鍾秀曰。人言之若是嚴斥。臣不敢有辭。而執跡以論。亦難免護逆之科矣。子曰。自引太過。卿豈護逆之人乎。當初澤賊之罪。姑未彰著。何可逆睹。卿之所奏。專出信心發口。而劾此之言。若是過當。予於世道。不勝憂慮。以至中夜長歎。不知爲喩。今以卿出諸坑坎之中。復置袵席之上者。欲保終始之恩。卿其諒之也。 鍾秀曰。臣屢犯大戾。前後獲生。罔非聖恩。願殿下體諒馬。予曰。卿於平日。持心堅確。見義嚴正。寧有護逆之理乎。今以萬不近似之事。做出百不似之說。四方之駭聽姑捨是。朝廷之擧措。誠極可駭矣。鍾秀曰。人言之護逆如逆云云。臣雖被罪。亦無所辭矣。予曰。窩窟中窩窟。根柢上根柢。尤極可怪矣。鍾秀曰。臣旣陷大辟。幸蒙傅生。惟願曲保終始。亟賜區處之道馬。予曰。此是難施之請。 先朝雖或有區處之事。此則大聖人時中之義。今予積費心力。幸致勉出。卿懇雖如此。予志已有定矣。鍾秀曰。雖以父母之恩。一生再生。猶可曲察。而若至屢犯。則終雖曲保。臣於今日。獲免大辟。是所聖矣。予曰。市虎成三。雖有古語。此則君臣之間。不善孚格。保全終始者蓋鮮矣。卿心若有變改。則以知予意之變移也。世道多險。古今無異。卿之德聖。雖如名臣碩輔。登庸太驟。朝著之間。豈無昌嫉之人乎。以卿謂有高激之論。猶或可也。而歇於治逆之節云者。初不襯似。人或以百端毀卿。決不信聽。且卿初無執捉之端。何足以此爲懼乎。予則以世道切爲憂懼也。鍾秀曰。今若一味出仕。則忘前失後。復陷大辟。聖恩雖欲復生。安可得乎。予曰。卿之賦性太過。嫉惡之心。常着胸中。故或有高激之論。而寧或忽於隄防而然哉。向時以卿爲明義主人。而一世之人。亦以待卿者此也。 鍾秀曰。今玆此事出後。雖無恩怨之人。實難同朝而共事。惟願亟賜區處馬。予曰。卿之所請。便是乞養。而至於今日。事面與前有異。雖終夜煩聽。決不聽施矣。鍾秀曰。見今新除之職。與他有異。且爲人臣而負此惡名。豈可汚玷氷銜乎。幷命遞改。是臣區區之望矣。予曰。度支之任。雖或許遞。而外此閣職。必不聽施矣。鍾秀曰。向時閣中書。有稟處之敎。而合啓方張。故未能登徹矣。予曰。此是 列祖闡揚之績。而今始輯成。在聖德亦有光矣。 鍾秀曰。果然矣。
정조 6년 · 강
賜直提學沈念祖問候之批。
정조 6년 · 목
因直提學沈念祖問安啓辭。批以。爾無見予之面。予亦無對爾之心。而適會直閣之乘乏。不得已點下於檢校望筒。蓋以檢校一直學有實故。 二直學有實病。直閣未差。檢校直閣本職未肅拜。 檢校兩待敎課講條問承受。受由。原任中在京者。只有爾及徐奉朝賀。李秉模此三人。而一是休退之人也。一是嘉善之資也。非爾無可點之人故耳。大抵爾之向日之擧。決知出於惟㥘。否則豈有積怨深怒於一提學哉。然爾之負予丁寧辛勤之諭。必欲挺身發啓。驅人於罔測之地。爾誠何心。爾誠何心。爾是等間疏逖之蹤。則設有妄錯之擧。予當付之不足問之科。處分猶不至於如許矣。閣臣卽近臣也。近臣而作此擧。則何論遠臣。蓋聞觀遠臣。自近臣始。遠近之殊。自昔然矣。予不明示好惡於爾。四方之聞風者。皆欲入山之深。必不願立於今日朝廷。朝廷擧措得失。實關人情向背。機雖甚徵。流弊則至廣。予之所大懼者。政在此耳。爾試思之。爾較一提學眷遇之深淺。聲望之重輕。孰深孰淺。孰重孰輕。以是之故。均之爲閣臣。而扶抑予奪之際。自不得不顯殊而判異。爾無曰予於爾。爲太迫切也。爾雖在直。決無召接之理。玆於問候之批。略及所欲道之意。
정조 6년 · 강
改差唐津縣監徐邁修。以李雨培代之。
정조 6년 · 목
邁修與本縣前縣監安羽濟。有姨從兄弟應避之嫌。呈狀乞遞。 吏曹啓請改差。敎以。口傳各別擇差。待下批當日辭朝。
정조 6년 · 강
有政。吏曹判書金華鎭。參判李在協進。
정조 6년 · 목
以柳鎭琡爲舒川郡守。
정조 6년 · 강
命明春發賣之政。着意商確。登對稟處。
정조 6년 · 목
敎曰。都民生理。專係畿湖。畿湖歉則都民飢。向日畿湖判歉。予之憂都民久矣。予於畿湖。隨其緩急。或停䨀或蠲布。或減租或免逋。又將待春發倉賙賑。縱未能盡塞民望。亦可謂略表予意。至於都民。訖無一政之施及。若不知疾苦者然。嗟予都民。其胥曰父母孔邇乎。固今收穫之節已過。水陸之輸全減。朱則貴而物則賤。人有鬻鼎典衣。反取半直。計口而䁴。幷日而食云。方秋如此。明春可知。噫。搢紳之祿于朝者。胥隸之食于官者。尙可以拮據有無。綽約挨過。惟彼窮巷寒士。殘戶貧氓。槪夫失廩而抛業者。雖在樂歲。當呼癸庚。況玆饑色。無異乙丙。欲養親而百里無可負之米。欲乞隣而前村多未炊之竈。針剌不售於取覃。刀錐無補於捄荒。三旬九食。千辛一就。人情到此。寧不矜惻。願今經用僅支。倉積無腐。雖不得戶幾鍾口幾斛。如古人之爲。而我國發賣。卽漢之賑貸也。及此不講。避待何時。然於散貸之際。虛實雜糅。貧富混淆。惠未究而奸愈滋。則烏在其賙恤之本意也。顧今有司之臣。明春發賣之政。着意商確。登對稟處。民情旣如是遑汲。有難膠守常格。歲前分俵一疑。亦宜指一覆奏。均霑惠澤。在於抄戶精否。抄戶精否。在於部官得人。已令選曹拔例換差。此後勤漶當奏之京兆。俾須揚念察飭。莫負朝家宵肝爲民之苦心。
정조 6년 · 강
命關北武科單技入格者陞付。
정조 6년 · 목
咸鏡道道科試官鄭一祥以武科單技入格者陞付事馳啓。敎以。依狀請施行事。自備局待城門開。三懸鈴分付。
정조 6년 · 강
副司直權噵疏陳病狀。乞遞經筵金吾之任。賜例批。
정조 6년 · 강
左尹洪秀輔上疏乞遞。賜例批。
정조 6년 · 강
命丹鳳門出入工匠戶牌遺失問啓。
정조 6년 · 목
政院啓言。 丹鳳門出入工匠等之戶牌遺失與否。不爲檢飭守門將緣由。問于兵曹參知柳誼佐郞閔孝克處以啓事。命下矣。問于柳誼閔孝克處。則以爲。初無以戶牌遺失來告之事。全然不聞云矣。敎以。今此問啓啓辭。可謂外題之外題。當該承旨推考。近來兵曹又復怠忽。闕門出入。無意照禁。雖以閒雜工匠出入言之。成册歸之文具。其出其入。初不考準。設置兵曹及守門將。將馬用哉。至於柳誼則素稱修擧。而乃反效嚬他寮至此。尤極可駭。其委折問啓。奚特工匠爲然。因政院內閣兵曹之分付。雜人攔入。近又如前。此則從當另察。隨現嚴繩。此等委折。堂郞處一體問啓。又啓言。堂郞處問啓事。命下矣。問于柳誼。則以爲。今番工匠戶牌遺失事。莫非不善奉職之罪。至於因內閣分付許入及本曹之私自許人。入直之時。不敢擅許。而或有政院之因公往來者。則院隸眼同出入之故。雖無擧案。間間許入云矣。問于閔孝克。則以爲。今番不能檢察之罪。實無所逃云矣。敎以。政院之爲任。不過宣傳命令。則許多院隸足矣。更有何許可入之人。必令以無標之類。惟意攔入乎。所謂眼同出入云云。柳誼所對。全不成說。此殆承旨私人出入故然。其委折誼處待開門。更爲問啓。
정조 6년 · 강
推兵曹判書徐有隣。
정조 6년 · 목
兵曹啓言。丹鳳門守門將崔名宇。近仗軍士福得取招以聞事。命下矣。取招問目。則名宇招內。筆工輩出去時。十人號牌都數出給矣。今朝始知其二箇閪失。惶恐避晩云。 福得所告。與崔名宇納招一般。其在嚴門禁之道。不可尋常處之。名宇令該府拿勘。福得令攸司請從重科治。敎以。卿新叨之後。事事若能十分修擧。則安有此等之事。況閽禁嚴飭。丁酉以後。便成不易之規。卿之職任。亦無出於此。而如是泛忽。極可未妥。不獨今日工匠事爲然。金虎通化門攔入。近來爲尤甚云。卿則姑先推考。此後勿諉入直堂郞。必須無時考察。大抵此等事不探心。前兵判爲最甚之。故數朔之間。自歸抛置。卿則無或循襲謬例可也。
정조 6년 · 강
命宣傳官崔命健。令該府處之。
정조 6년 · 목
記注官金健修以平壤府道科放榜時宣諭事馳啓。敎以。文擧人處宣諭形止。則史官已爲狀本。而武擧人宣諭一款。下去宣傳官無一字啓聞。身爲宣傳官。不知狀聞事例。馬有如許儱侗庸闟之人。當該宣傳官崔命健。令該府處之。
정조 6년 · 강
勘放時囚郭濟海。
정조 6년 · 목
義禁府啓言。時囚罪人郭濟海考律勘放後草記事。命下矣。都城潛越。不能守直。罪杖八十收贖。奪告身三等。放送。敎以如有功議。各減一等。
정조 6년 · 목
予曰。今以發賣。有可商確者矣。所下傳敎。卿等見之乎。領議政徐命善曰。日前傳敎。曲察民隱。不勝感歎矣。予曰。舊例爲幾巡乎。副司直鄭民始曰。考出前例。則或二巡或三巡矣。予曰。穀數可能分排乎。民始曰。在前一次分給。或爲七八千石。予曰。抄戶精否。專在京兆矣。命善曰。各部分給專委脤郞。而郞官或不無用手之弊。故下吏夤緣作奸。國穀則徒歸尾閭矣。予曰。誠如卿言。而分給雖是惠廳事。抄戶之最不精者。自惠廳摘發。亦未爲不可矣。 民始曰。許多奸僞。惠廳何以覈得乎。予曰。然則今番分給時。不可只委郞官。一二堂上。分所分給。而若其抄戶精實之道。先捧各部成册。後考準帳籍。則似無混淆之弊矣。但今判尹尙不行公。是可悶也。民始曰。務在精分無雜則甚好矣。予曰。一巡之五日可以畢分者。限以十日。則必有實效矣。民始曰。逐部分給。不如逐契分給矣。予曰。此甚好矣。予曰。三巡當分爲幾萬石乎。民始曰。以大米二萬石。小米一萬石。欲爲分排矣。予曰。戶判昨果登筵。非但請遞本職。繼以請退。極甚過矣。 命善曰。請退則誠過矣。予曰。古或有遭罹之人。而今此戶判之如是引義。豈非過中乎。命善曰。然矣。予曰。昨夜筵席。略有酬酌。而人言之以窩窟中窩窟。根柢上根柢爲目者。實爲冤枉。大抵金鍾秀之平日知遇深淺。與沈念祖果何如乎。自在春坊。熟知其人。而況再昨年一箚樹立。果何如。而不但不能愛惜。反得此護逆之目。此豈成說乎。若論契遇。則金鍾秀自是舊面目。 沈念祖特不過新面目。而乃反欲構陷此人者。抑何故也。古語曰觀遠臣。當自近臣始。自古君臣之間。亦有遠近之別矣。念祖乃以近臣。而敢欲跳踉。所謂遠臣。尤何以知戒乎。卿等亦不無慨然者。予欲一喩而未果矣。沈念祖則當罪之而不請罪。李在協則向來一疏樹立何如。而又無弊褒之擧。朝廷爵賞。所以勸懲。而朝廷擧措如此。其何以明是非而定趨向乎。向於鄭一祥陞擢時。予欲下敎。而欲觀卿等事而不爲矣。命善曰。臣於近來。隨事迷錯。不勝惶懍矣。
정조 6년 · 강
命發賣抄戶。另加着意。
정조 6년 · 목
兵曹判書徐有隣啓言。今番發賣。明春巡數。則姑觀抄戶多寡民勢緩急。酌量分排。而歲前一巡。則爲先磨鍊分給似好。請下詢大臣處之。予詢大臣。領議政徐命善曰。發賣之規。莫如精其抄戶。增其排巡。此則惟在該廳操切之如何。先自歲前一巡。兩賑堂上。躬往董察。俾令縮米無多。排巡無減。似好矣。予詢原任大臣。領府事金尙喆曰。姑待西穀之到泊。詳察民勢之緩急。趁其時處分得宜矣。判府事鄭存謙曰。抄戶之精。莫如成册。歲前議貸之時。預捧成册。然後無臨時紊淆之弊矣。判府事鄭弘淳曰。俵給之除。排類分所。則庶無淆濫之弊矣。判府事李徽之曰。抄戶雖不可不精。亦不可不廣。外面雖似成樣。連日飢餓者往往有之矣。敎以。依諸議爲之。實惠有無。雖係抄戶精否。而設令抄戶至精。若於分給之際。或穀麤而量縮。或甲名而乙受。則此非京兆之事。卽賑廳之責也。卿等預加商度。勿循謬襲。毋負朝家申飭之意。俄聞前例分穀時。只委郞官云。今番則賑堂二人與郞官。眼同分所。親執擧行。勿以了當爲主。另加着意。務從綜明可也。
정조 6년 · 강
許施湖西常賑營賑耗。限十年依前劃下之請。
정조 6년 · 목
領議政徐命善啓言。洪忠監司金文淳狀啓。備陳營樣殘薄。支放不足之狀。仍以爲。壬辰道臣尹東晳所劃得常賑營賑耗條三千石。每年用其二而留其一。以爲元穀還錄後補用之資。間因遞易之頻數。或留或不留。雖其留者。亦不過五百石。前後留置之數。僅爲五千餘石。而十年之限。居然已滿。今若還錄。則公用無以支繼。更爲限十年。依前劃下。而五百除留之規。則嚴立科條。遵守不違事。請令廟堂稟旨分付矣。依所請成節目施行事。請分付。從之。
정조 6년 · 강
遞書狀官洪文泳。
정조 6년 · 목
判府事鄭存謙啓言。今日封裹。書狀官洪文泳以本職撕捱。不得進參云。合有變通矣。敎以。許遞。
정조 6년 · 목
予曰。 承旨曾在兵曹。供職頗勤。今於政院。每事必致修擧古制可也。柳誼起伏訖。予曰。臺諫以避嫌事。今方入來乎。誼曰。似然矣。予曰。臺閣之出牌禁亂。自是職掌內事。而日昨下敎。非謂勿禁別肉。凡諸禁條。只出別肉。故有所提飭。何可引此。遽呈避嫌乎。政院勿爲捧入。以此傳敎。言及臺臣可也。
정조 6년 · 강
命抄啓文臣親試。 春塘臺爲之。
정조 6년 · 목
敎曰。時囚罪人邊得讓。考律勘放後草記。
정조 6년 · 강
勘放時囚劉珣。
정조 6년 · 목
義禁府啓言。時囚罪人劉珣。考律勘處草記事命下矣。杖一百收贖。告身盡行追奪。興陽縣定配。而請依例押送。敎以。如有功議。各減一等。
정조 6년 · 강
召見校正堂上徐命膺于誠正閣。
정조 6년 · 목
予曰。久而見卿矣。御製閣今已開建乎。命膺曰。業已創建。亦爲丹艧矣。予曰。寶鑑序文。今始構出。而無警句是可欠矣。卿其觀之也。命膺進覽訖。曰無一遺漏。摹畵得備。可謂盡善盡美矣。予曰。箋文欲令更撰。卿其聞之乎。 命膺曰。昨果得聞於領相矣。予曰。 列祖功德。盡著此中。惟當傳之萬世。不可以一時改撰爲嫌矣。 命膺曰。聖敎果然矣。予曰。跋文文衡旣已撰出。箋文以原任文衡撰出。亦甚爲好矣。命膺曰。左相今方改撰。而 列祖功德。各立條目。事涉如何矣。予曰。向於 景慕宮展拜時。問議大臣。則僉曰未安。故以從好爲之下敎矣。命膺曰。揆以體殷。似不當如是撰出矣。予曰。鄭昌聖上來後。俱令完印。歲前欲爲進呈矣。命膺曰。今念後當上來矣。予曰。公私頒賜件。當至千餘卷乎。 命膺曰。各道皆有請刊。必至此數矣。予曰。數日後更爲入來可也。
정조 6년 · 강
命儒生殿講。明日㴠仁亭爲之。專經武臣殿講。三明日爲之。
정조 6년 · 강
命儒生殿講試官沈念祖望筒勿施。
정조 6년 · 목
因儒生殿講試官望筒。敎以。非沈念祖則無可擬之人乎。承旨事。太涉放恣。此聖筒勿施。 沈念祖拔去。更爲擬入。
정조 6년 · 강
重推原任直閣李秉模。
정조 6년 · 목
敎曰。凡臺職之兼帶春坊。如兼輔德弼善文學司書。皆以臺銜。無礙入直。雖値詣臺時。承批之後。日勢不至門鑰。則夕講或夕對。上下番外。微稟隨入日參。一如兼官之入直玉堂人例。此例斑斑昭載春坊日記。以是之故。閣臣之帶臺職人出入閣中。用春坊之例事。年前已有定式。而今因課試試官微稟。聞之。忽以時帶臺職無牌。不得入來爲言。近來閣中事皆如此。以受敎歸之幷髦故耳。課試試官原任直閣李秉模。從重推考。大抵此謬例創開。必自沈念祖向叨諫長時也。何其事事妄錯也。然而不能提醒前後該閣吏。幷令攸司從重科治。以懲日後。
정조 6년 · 강
許施嶺南災結加劃之請。
정조 6년 · 목
備邊司啓言。慶尙監司趙時俊分等狀啓。有草記稟處之命矣。卽見其狀本。則梁山等十三邑置之尤甚。 昌原等三十四邑置之之次。臣濟等二十四邑置之稍實。仍以各樣災頉。合爲一萬七千九百七十八結二十負。元劃給一萬三百結外。更以七千六百七十八結二十負。特許加給。尤甚之次邑中尤甚面里。或於歲前。或待開春。隨其緩急。次第救恤。而賑穀則以今春用餘還納之三賑穀六萬三千八百六十石內。三萬石許令取用。如有用餘。自可還錄。救荒之資。牟勝於租。而賑穀中餘在之牟。其數不多。元會及常賑牟與三賑租。量宜換用。之次中昌原等八邑新還。抄其尤甚面里。四分一停捧。各山城軍餉穀。幷折半捧留於平倉。推奴徵債。依前禁斷。京外從流之類。限明年勿定配所於尤甚邑事。請令廟堂稟旨分付矣。分等依狀請施行。災結加劃許劃。冬春接濟。惟在道臣審量指揮之如何。而三萬石旣是春賑餘穀。依數取用。以爲經紀分俵之地。牟租名色。亦令量宜換錄。新還停退事。尤甚邑許施。別是特恩。幷及之次。無已太過。嗣歲種糧。不可不念。此則置之。山餉還捧留平倉事。推奴徵債禁斷事。京外徒流勿定配所於尤甚邑事。幷依狀請請施行。允之。敎以。之次邑尤甚面里。民情之遑急。必無異於尤甚面里。停捧一款。豈可持難。依狀請施行。以嶺南幅員之大。所請災結數甚零星。旣有夏間代穡處勿徵稅之敎。則果無不敷之患乎。嚴飭道臣。雖把束之徵。萬一有白懲之弊。則該道伯當反被不以實報之律。以此措辭行會。
정조 6년 · 강
大司成徐鼎修疏辭新除泮長之任。賜例批。
정조 6년 · 강
御㴠仁亭。行日次儒生殿講。試官金熤。金華鎭。李在協。 徐鼎修趙尙鎭。柳義養。 柳綱。
정조 6년 · 목
自內詣㴠仁亭陞座。試官行禮訖。 承旨徐有防曰。向日殿講時。掌色應講。亦以註釋成送。旣有下敎。而今於殿講。不有飭敎。只誦大文。事涉如何矣。予曰。日次應講。欲觀成效。而今於飭敎之下。徒循常例。事之無實。莫此爲甚。此後大司成各別申飭也。鼎修曰。前日應講儒生。盡爲遞改。猝地差出。故皆不得成誦矣。予曰。旣曰儒生。而安有一經未誦者乎。伊後皆以能誦者。差出掌色。以爲押班可也。降座還內。
정조 6년 · 강
命武臣殿講處所。以㴠仁亭爲之。榻敎也。
정조 6년 · 강
命文臣殿講。旣命待下敎。以武臣殿講。同日爲之。
정조 6년 · 강
遞戶曹判書金鍾秀。
정조 6년 · 목
敎曰。登筵昨以本任之體諒。已有下敎。其在禮使之道。使之一伸廉隅。無所不可。今聞拜表在明。而度支緊關文書擧行。皆未免窘束云。行戶曹判書金鍾秀本職。今姑許遞。
정조 6년 · 강
有政。吏曹判書金華鎭。參判李在協。 兵曹判書徐有隣進。
정조 6년 · 목
以徐秉德爲獻納。 李性源爲戶曹判書。金履素爲副總管。
정조 6년 · 강
勘放時囚李德溥等。
정조 6년 · 목
義禁府啓言。北靑前府使李德溥。栗浦前權管丁錫亨拿囚。敎以。考律勘放後草記。又啓言。德溥失囚三名。尙未捕捉罪。 錫亨身爲守護將。矇不覺察罪。幷杖八十收贖。奪告身三等。放送。敎以。如有功議。各減一等。
정조 6년 · 목
予曰。今日之不爲樂作。豈成事體乎。再昨年承旨爲禮房。而左相爲禮判時。適値齋日。而入稟用樂。予尙記有之矣。其時亦考見前例而爲之者。今曰無可據云者。該房該堂。未及審察而然矣。有防曰。聖敎至當矣。予曰。不過數年前事。而如是矇昧。各司事甚可悶矣。此後各別申飭。
정조 6년 · 강
以洪成浩爲陽城縣監。口傳也。
정조 6년 · 강
命判尹蔡濟恭牌去來知入。
정조 6년 · 목
政院啓言。判尹蔡濟恭。旣有違牌勿呼望之命。而屢度催促。尙無動靖。請推考。敎以。朝有牌去來勿爲呼望之命。仍令去就知入。而今已迫昏。迄無動靜。分義所在。萬萬寒心。重臣所謂情勢。予誠莫曉其何謂也。向來事事歸鳥有。在重臣處義。付之一番滄浪可也。況予於重臣。昭晣之不足。敦勉。敦勉之不足。又有此門鑰仍留牌望催促之擧。而重臣則漫若不知。了無聲息。誰謂重臣之識事體也。到今重臣事。大係國綱臣分。以此意令判尹知悉。去來斯速知入。又敎曰。判尹牌去來知入。○又啓言。判尹蔡濟恭來到金吾之外。屢度催促。終不承入。命牌事體至重。不容暫留金吾之外。何以爲之。敎以。命牌之經宿金吾門外。未知前例有無。有難指一下敎。而見今夜色已闌。此時重臣一向不出。果何所據。更加各別催促。去來知入。又敎曰。夜已四鼓。尙無動靜。判尹蔡濟恭從重推考。
정조 6년 · 강
命關西道科唱榜後大同江賜遊及平壤地圖。各作一屛上送。
정조 6년 · 목
敎曰。俄聞本道別遣重臣之言。道科係是盛擧。而唱榜後大同江賜遊。又是遺來舊規云云。卿其圖畵作屛以送事下諭。本府以箕城古都。有幷田遺址。城巿民物之殷富。實爲大都會。關防之重。莫勝於是地。 先朝屢命方伯圖進云。亦依故事。平壤全圖及地圖。各作一屛。亦爲上送政院事。一體下諭于平安監司。
정조 6년 · 강
許施關北新還各穀。以相當穀代捧之請。
정조 6년 · 목
備邊司啓言。咸鏡監司徐有寧分等狀啓。有草記稟處之命矣。卽見其狀本。則甲山三水置之之次。 安邊等二十一邑置之稍實。仍以爲。新還上。之次邑各穀限三分一。稍實邑中咸興洪原利城三邑豆太限四分一。以精實相當穀。準折代捧。待明秋還作本色。舊還上當捧條一萬七千石限折半。以精實相當穀。許令代捧。 明川以南進捧吏。依近例姑許停止。推奴徵債。無論南北關。一切防塞事。請令廟堂稟旨分付矣。請竝爲許施。而舊還一依新還例。準折相代。待秋還作。允之。
정조 6년 · 강
御㴠仁亭。行專經文臣武臣殿講。文試官李徽之鄭尙淳。沈㶊之。 柳義養趙尙鎭金履禧柳綱。 武試官鄭弘淳徐有隣李柱國柳誼李文德洪仁浩嚴思憲。
정조 6년 · 목
自內詣㴠仁亭陞座。試官以下行禮。考講訖。還內。
정조 6년 · 강
命知事蔡濟恭卽爲入侍。
정조 6년 · 목
敎曰。重臣猶復引義。何如是過當耶。本職若命許遞。使之入侍。則可以進身乎。以此意問于判尹以啓。○政院啓言。判尹蔡濟恭處問啓事。命下矣。問于濟恭。則以爲。向來大僚召議。以臣之不畏白簡。冒膺中權。聲罪甚嚴。今何可恬不知懲。以壞廉隅。百爾思量。唯有死耳。咫尺禁扃。精爽飛越。俯仰穹壤。不知所達云矣。敎以。觀此問啓。始知重臣所執之如許。向來大臣之筵奏。必無他意。重臣豈可以此深引。到今問諸大臣。大臣亦當以重臣之處義爲過重。以此意令重臣知悉。仍令卽爲入侍。命牌之無去來。已至兩日。重臣亦豈可創行無例之事。不念國體之虧損。 政院各別催促。又敎曰。重臣旣以許解本任。則當卽登筵爲言。其在一伸廉隅之道。不可不體諒。 知中樞府事蔡濟恭兼帶京兆之任。今姑許遞。今則夜色向闌。闕門仍留。使之卽爲入侍。
정조 6년 · 강
召見知事蔡濟恭于誠正閣。
정조 6년 · 목
予曰。今見卿。誠可幸矣。濟恭曰。復登文陞。實是此生未料。而今雖退塡丘壑。更無所限矣。予曰。卿有何疾恙。行步若是躝跚乎。濟恭曰。賤疾近益沈痼矣。予曰。向來所遭。尙用驚訝。卿或見忤於世而致此狠狽耶。欲求其說。莫曉其端。往在歲初。委以中權。非從無益而又害之。伊時事。不可以官職去就。有所論斷。卿之心事。予已稔知。自顧無作。容何過引。向者李判府事延恩門所奏。旣曰本事鳥有。又於大臣箚批。亦以鳥有賜答。論其本事。卿豈有一毫疑似耶。當初大臣誤聽浮行之說。率爾筵奏。揆諸事面。大臣有言。與臺臣差重。事極不幸。予所慨惜者。非獨爲卿。憂其世道也。前後下敎。洞悉無餘者。欲全世道也。欲保世臣也。卿今登席。靜聽敷敎。以悉予勤懇之意也。濟恭曰。臣不能自刎以自明。常抱無窮之痛矣。予曰。何許人有此說話乎。濟恭曰。筵席之間。有難仰對矣。予曰。向者李顯永處分傳敎。亦有云云。湊合其說。若是驅人。誠極非矣。卿向在明德洞時。事機將退。而予果緩之矣。今於意外。又以此作爲罪案。人心世道。誠可悶矣。濟恭曰。今此人言。實是天理外事。只切痛迫矣。予曰。卿雖位躋重臣。跡同覊旅。故人易輕加。此亦由予之故耳。濟恭曰。人之構捏至此。莫非臣自取之事矣。予曰。向在己亥九月。卿之禍色。亦迫在朝夕。伊時事。鄕果記得否。前後得生。惟天在耳。顧念世道。吁亦迫矣。濟恭曰。以臣地處言之。墻壁無依。所恃者惟天也。予曰。李判府事向時所奏。寧有機關而然乎。 濟恭曰。臣與李判府事。素所親切。曾在實錄廳。與之同處。有事輒議。少無嫌介矣。予曰。判府事今旣呈箚之後。在卿似無致嫌矣。濟恭曰。遭此罔極之言。晝宵所恨者。不死數年前。得此惡名耳。第獲有今日。專由聖恩。義當出膺。而恐傷廉防。累違召命。實不勝惶恧。伏願亟賜體諒。以許遞改。則仍留輦轂之下。歲時名節。常參起居之班。是臣區區之望矣。予曰。卿之所奏。太涉過矣。然其禮使之道。宜有一伸廉隅。今雖許遞。豈無更除之日乎。濟恭曰。聖敎至此。自今以後。退伏畝畝。可終天年。不勝幸甚矣。予曰。趙瑗之遭此人言。是何故也。濟恭曰。此重臣與臣爲同庚。而素所親熟。令此人言。特由與臣相親之故矣。予日。今始撰成。是幸矣。濟恭曰。 列祖未遑之典。至今日始成。不勝萬幸矣。予曰。向者權晤欲盡殺一邊之人。是何故也。聞是卿之知舊。而如是誣告者。誠極痛駭矣。至於泓賊一句語。卽是不共載天之讎。親訊之後。卽捧結案。以施邦憲。在卿便是同根生。而作此擧措。是何事也。濟恭曰。晤賊六寸兄邵欲殺臣。至有投書之變。而未抄見捉。若非 先大王日月之明。臣何以得生乎。令又晤賊便欲殺臣。至有此擧。臣亦莫知其故矣。予曰。卿亦見忤於泓徵乎。濟恭曰。此賊名雖南人。處身則惟利是趨。無所不爲。若非聖明之俯燭。必多冤死之人矣。予曰。目令世道人心。若是危怖。誠可悶矣。濟恭曰。風疲之餘。必致顚沛。伏願體諒馬。予曰。卿與卑位宰相有異。凡於國事。惟力可及。則必着念爲之也。濟恭曰。思造所感。敢不圖報。謹當如敎矣。予曰。見今主勢曰孤。人才眇然。至於百執事。躬自當之。予亦奈何。卿其收拾餘力。以副一世之責也。濟恭曰。君臣責難。自古盛事。如有一分可堪。則必當仰體至意矣。予曰。卿家又出方伯。是可幸矣。 濟恭曰。聖思偏及臣家。不勝惶蹙。予曰。東伯之才猷吏治果何如。濟恭曰。誠有長者風。而若知非理。必不爲之矣。予曰。向來兪恒柱事。卽是情例外事。人心之若是謀陷。誠可痛矣。濟恭曰。若非聖明之俯燭。畿乎汚衊無餘矣。予曰。今已夜深。從後更對可也。
정조 6년 · 강
命專經武臣大臣不通人。禁推分揀。
정조 6년 · 목
因專經武臣不通人李元謙等禁推傳旨。敎以。其中多有新進人。如欲區別。不無班駁之歎。今番特爲分揀。又因專經文臣不通人金熙釆等禁推傳旨。敎以。武講不栍人。旣已分揀。文豈可異同。今番分揀。
정조 6년 · 강
命刑曹擧行駭然。査實草記。
정조 6년 · 목
平安監司徐浩修以罪人安景濂。黑山島移配馳啓。敎以。該曹擧行。極爲駭然。使之査實草記。
정조 6년 · 강
命宣傳官崔命健捧拱。
정조 6년 · 목
因命健拿囚草記。敎以。捧供以聞。
정조 6년 · 강
召見童蒙敎官羅烈李英裕鄭東敎于誠正閣。
정조 6년 · 목
命敎官率童蒙入侍。仍命開講。成豹乭等以次進講。講訖。予曰。純通紙五卷筆五校墨五笏。通紙四卷筆四枝墨四笏。略紙三卷筆三枝墨三笏。祖紙二卷筆二枝墨二笏賜給。未入格童蒙。亦賜筆墨可也。
정조 6년 · 강
御春塘臺。召見平安道道科新恩。
정조 6년 · 목
自內詣春塘臺陞座訖。予曰。文武新恩入來時。張各軍門風樂。分東西路進詣臺上事分付。予曰。新恩謝恩時。奏掌樂院禮樂。引儀仍唱拜禮可也。予曰。閣臣呼文臣新來。兵判將臣呼武臣新來可也。仍命宣醞。予曰。文武新恩。當由集春門進謁 聖廟。本館先爲擧行事分付。謁 聖後自香橋前。仍乘司僕馬。張樂出去事。亦爲分付。降座還內。
정조 6년 · 강
召見原春監司蔡弘履于誠正閣。
정조 6년 · 목
辭陛也。○予曰。卿今遠離。心甚可悵。而左卿榮養。亦可幸矣。第方伯亦是初叨之職。必着念善爲也。弘履曰。臣以匪才。猥叨藩任。實不勝惶悶矣。予曰。卿今將往乎。 弘履曰。然矣。予曰。卿之族叔。昨果召見。而謂以往接城中矣。卿其見之乎。弘履曰。今日暫得相見。而有難入處城中矣。予曰。判尹之言。亦涉過矣。卿其將老好往。以盡旬宣之責可也。
정조 6년 · 강
命道科文武壯元調用。
정조 6년 · 목
敎曰。道科文武榜召見。蓋出於慰悅遠人之意。文壯元趙夢鷗。武壯元崔鎭一。隨窠遷轉調用。武壯元仍令兵曹調用。文擧人尹昌履。本道考卷。旣已居魁。聞渠賦工。亦過數千云。金龍現年過五十。不但自可陞六。況渠奏對極其純謹。金禧獜年亦過五十。竝陞六。未陞六五人。自今日堂后假官。次次待窠擬入。
정조 6년 · 강
命禁御兩營賞試財設行。
정조 6년 · 목
因禁御兩營下番軍兵賞試財不得擧行事單子。敎以。賞試財。依例設行。○敎曰。九月初七日入直鄕軍。有捧擧案試財放之命。而新舊番交贊在卽。不可避待親試時。明日賞試財時。以擧案規矩。別爲試取。一中以上。修正試記入啓事。分付禁御兩營。又敎曰。明日兩營鄕軍別試財。次對相値。幷與元試財。退行於再明日事分付。
정조 6년 · 강
命軍色郞官坐起代行嚴飭。
정조 6년 · 목
弘文館以校理李喆模以禁營從事官。今日價布捧上坐起時晝仕出去啓。敎以。近來禁御兩營軍色郞官。凡於坐起。輒諉武郞。已往雖不追勘。前後飭敎果如何。則爲敢若此。此後各別惕念。御營亦以此意令政院嚴飭。後當時時考察。如有餉郞無端代行之時。則軍色郞官。當從重決棍汰去。餉郞一體處分。竝以此意嚴飭。
정조 6년 · 강
命罪人旕乭等定配。黃點奉等勘律酌決。
정조 6년 · 목
敎曰。凍獄滯囚。不可不念。捕廳在囚罪人中。奴旕乭越墻之罪。雖係一律。情有可矜。亦無疑端。減死移刑曹。遠地定配。黃點奉非渠之罪。卽羅卒不謹看守之致。放送。韓尙得罪則罔赦。律無可據。最遠絕島定配。待用刑。令該道監司嚴刑三次。楊昌壽之謀害官長。自有當律。移送刑曹。今日內。使之草記勘律。干連人中。李祉基之造謀。趙榮溥之奪銀。設心用謀。殆有甚於昌壽。幷令刑曹定配。趙澤溥李德新李元先。亦令刑曹考律分等酌決後草記。其餘重囚罪名草抄。明日決對時稟處。
정조 6년 · 강
命刑曹書吏金繼朴等。姑爲分揀。
정조 6년 · 목
刑曹啓言。該曹擧行。極爲駭然。使之査實草記事。命下矣。金繼朴身爲待令書吏。莫重草記批答。不爲書送。十餘日遲滯。尹學洙亦以執吏書吏。關文誤書。誠爲駭然。幷爲除汰。待用刑從重科罪。臣亦惶恐待罪。敎以。卿則勿待罪。下吏待用刑懲治。姑爲分揀。
정조 6년 · 강
命江華府罪人孫甲壽等。酌決狀聞。
정조 6년 · 목
敎曰。江華府囚推罪人孫甲壽。旣非故犯。宜有原恕。罪人金寬彩。 眞殿橫案之偸。葬罪固至重。而其兄其弟。旣以病廢之人。已經酌放。獨於渠斷以首犯。殊非審獄之意。兩囚竝令留守酌決後杖聞。
정조 6년 · 목
領議政徐命善曰。 李在協之向來樹立。宜有奬用之擧。以正卿陞擢何如。予曰。果有愼口之病。日前有所下敎。而大扺朝廷擧措。必愼罔功之賞。懋施酬勞之典。然後是爲激揚之政。而近來此道遂廢。人皆無所爲。而臥踏淸顯。予實慨然。雖以金鍾秀言之。設令有些少過誤。旣有向來樹立。則固當弊護之不暇。今乃反是。予於此重臣。豈有私好惡而然哉。古語曰一善掩大惡。此是上下交勉處也。卿等諒之。且以李在協事言之。向者逆澤之疏。語犯莫重。人皆不言。而獨此宰臣疏論其罪。亦可謂樹立。予甚嘉尙矣。命善曰。吏參之向時事。實有先見之明矣。予曰。凶賊事。予未記言憶。去春登對時。發啓頗多。故至施陞品之典矣。罪旣彰露之後。 吏參之一疏。豈非大樹立乎。朝廷取捨。當以旋善癉惡四字爲急務。且易之華卦。亦有所云。此誠卿等今日之責也。命善曰。臣等濫叨此職。徒事因循。莫非臣等之罪也。予曰。大凡用人之道。必以旋淑慝明賞罰。爲勵世磨鈍之具。而若旅進旅退。畏首畏尾之人。豈不爲世道之害乎。右議政金熤曰。聖敎至當矣。予曰。禮議所撰册子。卿等見之乎。領府事金尙喆曰。姑未得見矣。予曰。比本可以刊印乎。禮曹參議柳義養曰。今所校正。未必盡善。恐不可入刊矣。予曰。條件中無見漏者乎。義養曰。豈無遺漏者。而第五禮儀。當初不定册名。故册中空而不書。春官志則本曹已有他人所撰。春官志爲名册子。且臣當初承命時。有國朝會典合成之敎。故今以春官會典名之矣。命善曰。昨日禮議來見臣。而以更經他眼爲好云矣。予曰。卿等輪見可也。命善曰。此非猝乍間。可以詳覽。筵退後當輪見矣。福源曰。會典是一通大題目。名以春官會典。似如何矣。義養曰。大典績大典諸書之屬於春官者。會以成之。故名以春官會典矣。予曰。若成國朝會典。則春官會典。當爲小題目矣。 義養曰。然矣。予曰。今番禮議多效勞矣。兵曹判書徐有隣曰。衛將所軍士。昨始詳査。則元軍只是一人。而其外皆是雇軍矣。予曰。所謂雇軍。皆是鳥合之卒。而禁中出入之人。如是雜亂。不可不變通矣。予曰。捕廳罪囚案。卿等見之乎。命善曰。俄於賓廳見之。而二十人中。 泓澤兩賊之子三人。終當依律。其外魯文。 奎釆不可遽議酌配矣。予曰。煥九旣命發配。則文鉉亦發配無妨矣。命善曰。吳哥梁哥。姑未一番査問。有難酌決矣。予曰。吳哥聞是吳鼎源之族矣。尙喆曰。逆沈之疏。吳哥果傳誦云矣。予曰。吳梁兩人。一次盤問可也。 副司直李柱國曰。罪人査問時。臣不敢獨爲按査。待他捕將出。當爲擧行矣。予曰。然則待捕將出。卽爲査問。 文鉉則移送秋曹。照律酌處。而至於池哥兩人。貞來凶疏中凶悖句語。無不參涉。究厥罪狀。其心所在。專出誑惑人心。用謀極叵測。此兩囚姑令仍囚。而用法者仍囚捕廳。不用律者移送秋曹可也。柱國曰。然則㴠徵等十人。當移送矣。予曰。勘以定配。則當送何處乎。刑曹判書具善復曰。分送北道好矣。予曰。酌決時詳察其爲人。其中稍點者。送于深北可也。善復曰。謹當詳察分排矣。予曰。楊昌壽誠極駭怪。賂銀發啓云云。大是臺閣羞恥。其干連諸人。不可不嚴處矣。 掌令權欕曰。近以煥九事。兩司諸臺陳疏未承批。群情之抑菀。當如何。臣謂亟允臺請。罪人煥九。拿囚王府。更加嚴鞫。夬正典刑。予曰。已諭矣。又所懷。帳籍。本自嚴重。而奸民輩隨時增減。不無其弊。臣謂分付京兆五部及諸道各邑。使之申明法意。另加査正。予曰。所奏卽目下緊務。依此申明嚴飭。又所懷。災歲民食。專在於有無貨遷。而近聞外邑守宰。從急於利一邑之民。設爲禁防。本土穀物。使不出於境外。事之無謂。莫此爲甚。分付諸道各邑。勿行遏糴之政。俾開通財之路。使之有無相資。則似補救荒之政矣。予曰。令廟堂以此意惜辭申飭。予曰。寶鑑今幾告成。箋文撰進。一時爲急。 左相旣承筵敎。不必更爲傳敎。原任文衡相議爲之。而左相總其事可也。 左議政李福源曰。臣方依下敎撰出。而事體至重。終不敢容易構成矣。予曰。何間當脫稿耶。 尙喆曰。撰成後金鍾秀黃景源。亦當輪示。而景源則方在外。有難等待矣。予曰。上寶鑑。前古所來有之擧。節決當何以磨鍊乎。尙喆曰。似當以尊號祔 廟時之禮。旁照用之。而今番則只上寶鑑。節次亦當與上號祔 廟差殊矣。予曰。 先大王盛德大業。凡今日東土臣民。孰不知當奉 世室。而今若於上寶鑑之前。先行 世室之禮。則十九 朝皆上寶鑑。而獨於 先大王室。兼行縟禮。則 陟降之靈。豈無怵惕之心乎。世室則欲於上寶鑑後。次第行之矣。尙喆曰。上寶鑑日。若親行告由。則似宜以酌獻禮爲之。而　太廟元無酌獻之文。當日當攝告。如朔望之儀乎。予曰。旣無可考之例。是甚難處矣。予曰。 太宗　世宗朝。多從 殿後小門。親行朔望此則似與酌獻無異矣。 尙喆曰。 孝廟在靜攝中。故曾有別擇日行禮之例。且於昔年。因 廟內有頉。親行告由。此亦酌獻禮矣。副司直鄭昌聖曰。  太宗世宗朝親行朔望祭事。果在於寶鑑中矣。予曰。上寶鑑與上册實。不無差異。當日曉頭。遣大臣或重臣。攝行告由。其日親詣。只上寶鑑。似得宜矣。命善曰。聖敎誠然矣。予曰。禮曹儀註。如是磨鍊可也。上寶鑑時。似當有致詞。當各爲乎。昌聖曰。雖 祭享時。各室各有祝文。致詞亦當各爲矣。予曰。上寶鑑前。當先爲進書。 列聖謨訓所載之書。不可以朝服行禮矣。陳賀後設科取士。乃是次第應行之事。必前期頒布。然後儒生輩可無窘束之弊矣。 命善曰。廢科乃是應行之事。當以有初試庭試擧行乎。予曰。卽日唱榜之科。寶難精取。以有初試爲定可也。予曰。旣無都監設置之事。 領府事仍爲監董。凡有擧行啓稟之事。皆以總裁大臣爲言好矣。第今上寶鑑儀節。亦係重大。不可以一彩輿奉進矣。尙喆曰。聖敎誠然。當用十九輿矣。予曰。彩輿如不足。則以要擧代用。而 太廟則用彩輿。  永寧殿則用要輿似好矣。尙喆曰。聖敎果好矣。予曰。都監雖不設。戶判則多有擧行之事。以戶判差出監印堂上好矣。 命善曰。誠好矣。予曰。寶鑑中上 太廟件。進書後奉安於奉謨堂。臨時移奉。日字以來月念晦間擇定可也。予曰。儀註凡節。禮儀使往復領府事。以爲磨鍊。而來頭奉進時儀節。不可無一番習儀矣。 尙喆曰。然矣。 命善曰。各道賀箋。當趁陳賀日上來。預爲知委似好矣。予曰。此則待禮曹批下擧行可也。予曰。 列朝未遑之擧。今始告成。是可幸矣。尙喆曰。今此盛擧。實爲功光 列朝矣。予曰。趁今告完。亦云速成矣。尙喆曰。此是奉朝賀之功矣。予曰。都案廳事。今已向晚。兵判與郞廳。明日來待可也。
정조 6년 · 강
許施海西災結加劃之請。
정조 6년 · 목
領議政徐命善啓言。黃海監司黃昇源狀啓。以爲。災結一事。各別詳査。另加爬櫛。所減之數爲二百十二結。災總都數三千二百四十三結內。二千七百結。已蒙許給。二百十二結。今又裁減。其所不足。爲三百三十一結。特許加劃事。請令廟堂稟旨分付矣。海西年事。優於免歉。而當初請災。殊涉過多。故覆奏時。不得不略加減削矣。批旨中更或不足。據實陳請之聖敎。旣出寧失之義。今此加請。又如是稍減。其在對揚德意之道。有不容一向靳持。前後劃不災二千七百結外。三百三十一結。依狀請更爲加劃。使之精抄均俵事。請分付。從之。
정조 6년 · 강
許施濟牧山場橫築毀撤之請。
정조 6년 · 목
領議政徐命善啓言。濟州牧使李文爀狀啓。以爲。山屯馬四百餘匹之故失。皆在於山場橫築之後。則橫築之爲害。明白無疑。且廣詢民情。亦曰苟利於馬。則豈可以三年一次之役。當毀而不毀云。上場。鹿山場橫等毀撤。恐合事宜爲辭矣。守臣旣已請毀。更不必持疑。請依狀請午言施。從之。
정조 6년 · 강
命司鑰房內醫院軍價。依數分兩等上下。
정조 6년 · 목
兵曹判書徐有隣啓言。司鑰房及內醫院諸班軍丁。分屬各該所。釐正定式事。命下矣。取考別單之額。參互各年之總。一歲應下。酌量磨鍊。而司鑰房則無論恒式別例。容入當爲四千兩。 內醫院則都案廳契軍外。以雇立十名最先變通者。亦當爲四百八十兩矣。兩處軍價之如是磨鍊。非不知過於從厚。而旣是假今。且關創設。則不必較量於些少出入。幷依此數分兩等上下。請仍爲成節目遵行。從之。
정조 6년 · 강
命國朝寶鑑進書親上日字。以來月擇入。
정조 6년 · 목
敎曰。國朝寶鑑卯役。今旣告成。進書日字。  太廟親上日字。令該曹以來月念晦間。推擇以入。
정조 6년 · 강
命寶鑑親上後。進䇩陳賀。庭試設初試試取。
정조 6년 · 목
禮曹啓言。 寶鑑繤修。卽國朝莫大之慶。  太廟親上後稱慶等節。自是應行之禮。進箋陳賀一款。請亦爲擧行。從之。又啓言。國朝寶鑑。親上 太廟後稱慶陳賀等節。旣已稟定矣。設科所士。亦是次第應行之事。以何科設行守。敎以。以庭試。依例設初試試取。初試日字。以來月念晦間擇入。又啓言。庭試初試額數。當取幾人乎。敎以。以三百人爲之。○兵曹判書徐有隣啓言。武科初試額數。當用幾人。而日字以何間推擇乎。敎以。初試取三百人。來月念後。擇入可也。
정조 6년 · 목
以鄭昌聖爲判尹。
정조 6년 · 강
召見總裁大臣以下于誠正閣。領府事金尙喆。領議政徐命善。判府事鄭弘淳李徽之。領敦寧洪樂性。左議政李福源。右議政金熤奉朝賀徐命膺。戶曹判書李性源。 判尹鄭昌聖。兵曹判書徐有隣。 原任直提學沈念祖。直提學鄭志儉。 禮曹參議柳義養。兵曹正郞李夔。
정조 6년 · 목
予曰。上寶鑑儀卽。旣無定例。顧其事面。旣重且難。故欲召卿等。廣詢便宜。蓋上册寶時。有出主之擧。且於上尊號時。又有出主之擧。此則因改題主而然。今番上寶鑑時。亦當出主乎。卿等商量以奏也。尙喆曰。當曉旣行告由。今又出主。恐涉如何矣。命善曰。上寶鑑儀節。似與上册寶差殊矣。予曰。上寶鑑時。當有致詞矣。命善曰。然矣。予曰。事係重大。尤當詳當。而或有旁熙之例乎。命善曰。以松家祭禮言之。朔則出主。望則不出主矣。尙喆曰。松祭旣有捲簾行禮之例。取此以用。似無妨矣。予曰。卿等所見旣如此。開簾行禮。政爲好矣。予曰。 永寧殿有不上寶鑑之室。當只行告由乎。 尙喆曰。似然矣。予曰。昨日禮判不奏告由一節。或綠忘漏而然耶。命善曰。似然矣。予曰。禮判入侍。予曰。序文今始構出。如有庇病處。卿等更加點撰。 命善曰。無一字瑕矣。予曰。校正諸臣座目。盡爲釐正乎。 昌聖曰。臣今持來矣。予曰。 先朝自警篇。 警世問答。承旨皆以編次人入錄。今此考校。 承旨似當入之矣。 命善曰。聖敎誠然矣。予曰。 文獻黼黻。卿等見之乎。尙喆曰。姑未得見矣。予曰。予在春宮時。廣搜館閣文字。今使開留一通裒輯。亦一館閤東人矣。卿等以次輪見。 尙喆等奏曰。此册誠好矣。予曰。予覽春官志。古則政院日記及時政記。遂月修正。待歲末人啓矣。今則無此例。亦可怪矣。命善曰。今亦依此修正好矣。予曰。昔則承文院。三年一次撰出聞見錄。一件送于政府。二件分送江華司譯院矣。今亦廢此例。館閣中或有撰出則好矣。 命善曰。在相方有所撰云矣。予曰。待修輯。以活字開刊好矣。予曰。昨夜略閱春官志。則多有未詳處。蓋 肇慶廟創建。卽 先朝盛擧。而不見載錄。且 萬寧慶基濬源殿。亦皆見漏。是甚可怪矣。命善曰。果欠詳悉矣。予曰。 宮園儀當在王世子條。而亦不見載。更爲添入可也。義養曰。聖敎果然矣。予曰。王世子冠禮。我國無賓贊之儀。蓋綠壓尊而然耶。更爲釐正。只以冠儀載錄可也。命善曰。當依此釐正矣。予曰。書筵則載錄。經筵則不載錄。參以體段。亦係斑駁。取見弘文館日記。更爲入錄可也。義養曰。聖敎誠宜矣。予曰靈昭閣甲午儀註。亦不詳錄。且進宴養考宴。當有權宜之制。而一體載錄。此則以小註懸錄也。尙喆曰。本曹旣有五禮儀續五禮儀。就其中撰成一部則誠好矣。予曰。撰成此册。欲使我國典章。一開卷可得瞭然。尙喆曰。禮樂文物。盡在此矣。予曰。備局謄錄。連爲撰輯乎。命善曰。丁俔祖今方出外。故姑未修正矣。
정조 6년 · 강
太廟告由祭。當日曉頭擧行。 社稷 景慕宮告由祭。一體擧行。 太廟告由祭獻官。以一品塡差。 宗廟 景慕宮各室中。雖非上寶鑑之室。告由命一體擧行。
정조 6년 · 목
幷因禮曹判書鄭尙淳啓也。
정조 6년 · 강
命考校諸郞。幷付春秋兼銜。
정조 6년 · 목
敎曰。印本考校之役。才已始爲。而或有誤字。或有疑晦處。勢將就實錄中。謄出釐正。考校諸郞。幷付春秋兼銜。待端事減下事分付。
정조 6년 · 강
禮曹以寶鑑進書親上日字推擇啓。
정조 6년 · 목
該曹啓言。進書日字 太廟親上日。以來月念晦間推擇事。命下矣。令日官推擇。進書吉日。來十一月二十四日二十六日爲吉。親上吉日。則二十七日二十八日爲吉云。以何日擧行乎。敎以。以二十四日進書。以二十六日親上 太廟。以此知委。
정조 6년 · 목
予曰。 二直提來待乎。有防曰。在政院矣。予曰。此後凡閣臣入侍。依詣臺臺臣詣閤例。直爲隨入事。定式施行。 有防曰。望敎誠宜矣。予曰。奏事閣臣入侍。鄭志儉進伏。予曰。序文皆已齎送於蔡濟恭金鍾秀處乎。志儉曰。已爲齎送矣。予曰。徐浩修金憙。俱在該營。竝下送。黃景源亦留在海營云。亦一體下送。而檢書官閣務相妨。有難下送。以監書代送好矣。志儉曰。陪往儀節。當依例擧行乎。予曰。此是御製。祗迎祗送。兵使營將虞候。幷具戎服出迎。旗幟等節。亦依例擧行。而至於軍兵則不必調發。以勿貽邑弊事。發關該道。祗受役具由狀聞事。亦爲分付。
정조 6년 · 강
命諸路馬兵都試。陛差將官。從居首陞付。總使戎務抛棄委折問啓。
정조 6년 · 목
敎曰。諸路馬兵之創出都試。三技取二技。居首者直赴殿試。陞差將官。蓋出於慰軍情狀軍容之意也。觀此洪忠監營狀本。績見守禦使狀本。入格皆以無乎馳聞。此殆應試者。率皆疲劣之致。令初如此。來頭何言。此後各道監兵使之馬兵親試時。未準式則直赴一款。雖不可擧論。至於陞差將官。無論一技二技。從居首一人。陞付後狀聞事。分付諸道。元節目。亦卽依此添書下送事。令廟堂知悉。諸道設行形止。幾皆來到。獨於總營無皁白。近來總使不造公會久矣此。等戎務。亦皆抛棄何也。其委折待明朝。自政院問啓。
정조 6년 · 강
命酬勞激勸虛寶相蒙。摘奸後狀聞。
정조 6년 · 목
兵曹啓言。監官全道潤。似當施以加資之典。請上裁。敎以。此等酬勞之典。實合激勸之擧。幕禆與城將有異。虛實之相蒙。難保其必無。令道臣親審實蹟。更令具由狀聞後稟處。又啓言。前虞候黃翼振。似當施以加資之典。請上裁。敎以。昨年狀聞。今始回啓。抑何委折。此後從違間。無或遲滯。寶蹟有無。卽令道伯發遣可信褊裨。摘奸後據實狀聞。待狀到。更爲稟處。
정조 6년 · 강
命禁衛營別試射入格類。明日親頒賞。未入格從自願。一技試取。
정조 6년 · 목
禁衛營啓言。九月初七日十一日。銅龍門入直將官將校鄕軍別試射。依傳敎今日試取後。鳥銃一中以上入格之類。單子修入。敎以。貫邊各一中四名。各木二疋。邊二中四名各。木布一疋。貫一中二名。邊一中三十一名。各木一疋賜給。明日當親臨頒賞。軍色郞持賞物待令。二哨軍兵得中者。如是數少。未入格之類。從自願一技。依內試射例試取。卿與中軍軍色郞爲試官。以戎服食後待令。
정조 6년 · 강
敦寧都正洪履健跪陳無敦寧乞遞。踏啓字。
정조 6년 · 강
正言李益運疏陳久病乞遞。批許救護。
정조 6년 · 강
大司憲洪良浩從縣道上疏乞遞。批下該曹稟處。
정조 6년 · 강
召見承旨嚴璹于誠正閣。
정조 6년 · 목
予曰。 寶鑑卽 列聖朝未遑之擧。而今始告成。此實莫大之慶矣。璹曰。聖敎果然矣。予曰。今於纂修之役。諸臣幾皆入錄。而卿獨見漏。亦一欠事。序文今始考出。卿其讀奏也。 璹進讀。予曰。有何庇病處乎。 璹曰。以臣所見。實無一字瑕矣。予曰。 先朝自省編警世問答。承旨皆以編次人入錄。卿已讀奏序文。當入參於考閱矣。璹曰。聖敎至此。不勝惶感矣。
정조 6년 · 강
命今番陳賀時。 畿湖嶺方物物膳。勿封進。
정조 6년 · 목
敎曰。十九 室寶鑑纂成。將行親上之禮。實是罕有之慶。上告下布。仍欲臨殿受賀。而見今畿湖告歉。民不奠居。以爲所重之意。賀則行爲。凡係儀文。宜從省略。今番陳賀時。畿湖方物物膳。幷行停免。嶺南年事。聞有設賑處。方物物膳。亦勿封進。其餘諸道。只令當殿封進事。令該曹卽爲行會諸路。以李文源沈有鎭爲承旨。 幷前望也。
정조 6년 · 강
御春塘臺。頒賞禁衛營別試射入格人。
정조 6년 · 목
自內詣暎花堂陞座。予曰。 禁營鄕軍。欲令均授賞格。而今兹二百餘人。只十九人入格。亦可怪矣。承旨徐有防曰。果然矣。予曰。今日入來鄕軍。果是何道軍乎。禁衛大將具善復曰。皆是洪忠道軍矣。命鄕軍試藝。予曰。 敎鍊官必從優看勢。均授賞格可也。善復曰。聖敎誠好矣。試藝訖。命頒賞。予曰。御營大將入侍。 李柱國進伏。予曰。冬等試藝。向有設場。而値雨未畢。卿等分四所試藝可也。降座還內。
정조 6년 · 강
修撰曺振遠陣疏乞遞。踏啓字。
정조 6년 · 목
振遠以前任平海郡守。解由未出也。
정조 6년 · 강
判下黃河潤殺獄案別單。
정조 6년 · 목
因慶尙監司趙時俊咸昌縣黃河潤獄案別單。敎以。觀此獄案。無論服毒與因病。閔女之致斃。非由被人踢打之狀。明若觀火。今以河潤言語行止之凶悖。拘繫獄中。必至瘦死。未聞有此等訟理。本事旣知非河潤手犯。則又何不早卽決處。致令有向之所犯。本縣囚推罪人黃河潤。依草記批旨。以新犯之罪。減死卽爲定配。所謂屍親權聖源。急於逞憾。以病死謂以被打者。用意萬萬駭痛。而出於爲母之情。容有可恕之端。億寶其祖母卽年老垂死之人。而棄置河潤之家。至經一宵。了無願護之意。罪固不輕。而末後招辭。猶可見秉彝之一端。兩漢待用刑。嚴刑懲勵。千連人黃河深。亦爲待用刑刑推事。分付該通監司處。
정조 6년 · 강
命憲府諸臺一幷牌招。引避臺臣處置。榻敎也。
정조 6년 · 강
有政。吏曹判書李性源。 兵曹判書李命植進。
정조 6년 · 목
以李宗燮爲司諫。李羽晉李正薰爲正言。兪彥鎬爲刑曹判書。蔡弘履爲參判。 李在協爲同春秋。 徐有慶爲都總管。蔡弘履爲副總管。
정조 6년 · 강
汰吏曹正郞徐龍輔。
정조 6년 · 목
敎曰。日前聞有宣諡處。當今年朝家不可泛視之。故坐罷未幾。旋令收敍。至於還付出肅。而今忽無端移去他職。決非判堂之移擬。必是該郞之求遷。此何意思。極可駭然。無或以革罷自書東壁望事而然耶。又或以陞品復舊制。歸之長官而然歟。無是二者。有甚事端。雖無推古之事。特敎矯革。無所不可。況有古例之事乎。然而今於擧行事隔日之日。作此擧措。此殆未愜於渠意故耳。一則有角勝之嫌。二則有昧例之罪。此等銓郞。一日居其職。大關紀綱。 獻納望筒勿施。吏曹正郞徐龍輔。爲先汰去。永爲檢擬於郞官之望。以懲無嚴之習。銓郞移去銓。格雖云渠自主張。堂上何不禁其跳踉。 參政銓官。從重推考。
정조 6년 · 강
命宣傳官試講。明日爲之。
정조 6년 · 강
勘放時囚梁塤等。
정조 6년 · 목
義禁府啓言。時囚罪人梁塤洪彥喆申尙權洪九瑞李獻慶崔台衡李命俊。考律勘放後草記事命下矣。塤失囚二名。尙未捕捉。杖七十收贖。奪告身二等。放送。彥喆尙權九瑞獻慶台衡。失囚三名。尙未捕捉。杖八十收贖。奪告身三等。放送。命俊罪人在逃。以無頉樣報來。杖一百收贖。告身盡行追奪。放送。敎以。如有功議。各減一等。